Diari Oficial de la Generalitat Valenciana


Sumari del DOGV 5552, del 10-07-2007 (2007/8902)

RESOLUCIÓ de 4 de juliol de 2007, de la Secretària Autonòmica de Política Institucional de la Presidència de la Generalitat, per la qual es disposa la publicació de l'Acord Marc de cooperació entre el Departament de Salut 7, La Fe-València, de l'Agència Valenciana de Salut de la Conselleria de Sanitat, i la Fundació per a la Investigació de l'Hospital Universitari La Fe de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5552

Data del DOGV
:   10-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/8902


Data del document
:   04-07-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Agència Valenciana de Salut
    * cooperació administrativa
    * fundació
    * servei sanitari

RESOLUCIÓ de 4 de juliol de 2007, de la Secretària Autonòmica de Política Institucional de la Presidència de la Generalitat, per la qual es disposa la publicació de l'Acord Marc de cooperació entre el Departament de Salut 7, La Fe-València, de l'Agència Valenciana de Salut de la Conselleria de Sanitat, i la Fundació per a la Investigació de l'Hospital Universitari La Fe de la Comunitat Valenciana. [2007/8902]  
Subscrit, després de la tramitació prèvia reglamentària, entre el Departament de Salut 7, La Fe-València, de l'Agència Valenciana de Salut de la conselleria de Sanitat, i la Fundació per a la Investigació de l'Hospital Universitari La Fe de la Comunitat Valenciana, el 25 de maig de 2007, un Acord Marc de cooperació, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Acord, que ha quedat inscrit en el Registre de Convenis amb el número 0922/2007, i que figura com a annex d'esta resolució.  
València, 4 de juliol de 2007.- La Secretària Autonòmica de Política Institucional: Isabel Villalonga Campos.  
Acord marc de cooperació entre el Departament de Salut 7, València - la Fe, de l'Agència Valenciana de Salut de la conselleria de Sanitat, i la Fundació per a la Investigació de l'Hospital Universitari la Fe de la Comunitat Valenciana  
València, 25 de maig de 2007  
REUNITS  
D'una banda, Rafael Blasco Castany, conseller de Sanitat, com a president del Consell d'Administració de l'Agència Valenciana de Salut, fent ús de la delegació per a la signatura d'este conveni de l'Acord del Consell d'Administració d'1 de febrer de 2007, publicat en el Diari Oficial de la Comunitat Valenciana número 5.453, de data 19 de febrer de 2007.  
I, de l'altra banda, José Vicente Castell Ripoll, director general de la Fundació per a la Investigació de l'Hospital Universitari la Fe de la Comunitat Valenciana segons l'acord adoptat pel Patronat de la Fundació en data 10 de febrer de 2003.  
MANIFESTEN  
La Generalitat Valenciana, a través de la conselleria de Sanitat, i la Fundació per a la Investigació de l'Hospital Universitari la Fe de la Comunitat Valenciana (en avant, la Fundació) tenen la voluntat d'impulsar i promoure la investigació científica, la docència i la formació del personal en el camp sanitari i la cooperació per al desenvolupament de les ciències sanitàries en el Departament de Salut 7 València - la Fe.  
La Fundació és una institució privada i sense finalitat lucrativa, amb personalitat jurídica pròpia i amb uns estatuts propis aprovats pel Govern Valencià en la reunió del dia 8 de febrer de 2002, i constituïda davant de notari el 24 de juliol de 2002.  
La Fundació té plena capacitat per a obrar amb absoluta autonomia i té com a finalitats principals:  
- Promoure i establir les directrius estratègiques de la investigació biomèdica en el departament.  
- Facilitar i promoure la docència i preparació dels postgraduats i investigadors per a la formació continuada, complementant els plans generals docents acreditats en el departament i els programes de docència postgraduada de la universitat.  
- Acreditar i garantir els projectes i processos d'investigació clínica en el departament.  
- Cooperar, per mitjà de convenis i altres formes de concert, amb organismes nacionals i internacionals, i també amb institucions sanitàries i docents, nacionals o estrangeres.  
- Gestionar la investigació i els recursos resultants de desplegar-ne, orientant-los cap a les prioritats estratègiques de la investigació del departament.  
En data 20 de febrer de 2003 (Diari Oficial de la Comunitat Valenciana número 4.562, de 08.08.2003) es va formalitzar un acord marc de col·laboració entre ambdues entitats, a fi d'establir un marc d'actuació i els instruments, mitjans materials i recursos humans apropiats per a un desplegament millor i més eficaç de l'acord esmentat. A la vista del desplegament satisfactori de l'acord, les parts manifesten la voluntat de mantindre i millorar el marc de col·laboració mútua.  
En conseqüència, les parts es reconeixen capacitat plena per a portar a terme este acord, segons l'article 23.1 del Decret 25/2005, de 4 de febrer, del Consell de la Generalitat, pel qual aprova els Estatuts reguladors de l'Agència Valenciana de Salut, que faculta el director gerent de l'Agència Valenciana de Salut per a la signatura d'este conveni i fent ús de la representació delegada del patronat que, segons l'article 22 dels estatuts té el director general de la Fundació, nomenat pel patronat i registrat en el Registre de Fundacions, el subscriuen d'acord amb les clàusules següents:  
CLÀUSULES  
Primera. Objecte de l'acord  
L'objecte d'este acord és de regular les relacions de col·laboració entre el Departament de Salut 7 la Fe - València i la Fundació per a la Investigació de l'Hospital Universitari la Fe. Les àrees de col·laboració objecte d'este conveni són, entre altres:  
1. La gestió, per part de la Fundació, de tots els aspectes relacionats amb la investigació biomèdica que es duguen a terme en el departament.  
2. La col·laboració de la Fundació per a fer assajos clínics en el departament.  
3. La promoció d'activitats que faciliten l'intercanvi nacional i internacional de coneixements encaminats a aconseguir la major rellevància científica i clínica del departament.  
4. L'activitat docent i formativa que facilite una formació continuada en investigació biomèdica. Açò inclou l'organització de cursos, reunions científiques, convocatòries de beques, premis, etc.  
5. No queden inclosos en l'objecte del conveni tots els aspectes específics relatius a la docència de MIR ni a la docència de pregrau, que estan regulats per les normatives i convenis específics.  
Segona. Àmbit de cooperació  
L'àmbit d'este conveni s'estén als aspectes següents:  
1. Investigació  
En concordança amb els fins fundacionals, la Fundació assumix la gestió íntegra de la investigació biomèdica que du a terme el departament,  
- Establix les directrius i prioritats de la investigació biomèdica en el departament.  
- Acredita i garantix la qualitat dels projectes i processos d'investigació clínica en el departament.  
- Lidera projectes multicèntrics d'abast nacional o internacional, o hi participa.  
- Concedix ajudes econòmiques a projectes d'investigació prioritzats en el departament.  
- Impulsa la translació dels èxits científics cap a la millora de la pràctica clínica i qualitat assistencial del departament.  
Tot això es fa garantint l'observança dels imperatius ètics i la deontologia professional.  
2. Activitats docents de formació i de difusió  
La Fundació promou, a favor del departament, entre altres, les activitats docents següents:  
- Promou i facilita la docència i la preparació dels postgraduats i investigadors per a la formació continuada, complementa els plans generals docents acreditats en el departament i els programes de docència postgraduada de la universitat.  
- Organitza cursos de postgrau, estudis de tercer cicle, reunions científiques, etc.  
- Establix ajudes per a la formació continuada i el reciclatge en investigació (períodes sabàtics, assistència a congressos, reunions científiques, cursos de formació, etc.).  
- Difon a la societat els èxits científics i mèdics del departament.  
- En definitiva, promou la cultura d'investigació en el departament.  
3. Assajos clínics  
La Fundació, per mitjà dels òrgans que la componen, assumix la gestió, el control i el desplegament dels assajos clínics que es duen a terme el departament, i també la relació contractual amb els patrocinadors dels estudis, en representació del departament, excepte en els casos en què, per imperatiu legal o per raons de representativitat institucional, hi haja de constar la presència del departament. Els òrgans i comités propis de l'hospital col·laboren amb la Fundació per a facilitar la labor esmentada.  
4. Gestió del procés integral de la investigació  
La Fundació assumix la gestió íntegra de la investigació biomèdica que es du a terme en el departament, que comprén no només els aspectes econòmics, sinó l'establiment de les prioritats i directrius necessàries que potencien l'activitat esmentada.  
La Fundació està obligada a vetlar per què els drets de propietat que es deriven de la investigació siguen protegits convenientment d'acord amb la llei, i en promou l'explotació. Per a això, impulsa tots els tràmits legals i els acords amb tercers que siguen necessaris per a fomentar la I+D+I biomèdica i el seu retorn, per mitjà de les fórmules més adequades (llicència de patents, acords de desenvolupament amb empreses, joint ventures, spin-offs...).  
La Fundació pot col·laborar amb l'hospital en projectes de gestió, custòdia i producció i distribució de biomaterials que, com a conseqüència de la investigació en l'hospital, requerisquen col·laboració per a poder traslladar-los a la pràctica clínica. Les col·laboracions esmentades les regulen acords específics a l'empara d'este acord marc.  
L'hospital, per mitjà de comités assessors, presta el suport necessari a la Fundació en la presa de les decisions que requerisquen els projectes d'investigació.  
Tercera. Regulacions específiques  
La Fundació es compromet a gestionar i administrar de manera integral les activitats d'investigació, desenvolupament tecnològic, docència i col·laboració internacional que li requerisca el departament (beques, ajudes, subvencions, donacions...), i també la intermediació amb tercers en temes biomèdics d'I+D+I. En conseqüència, la Fundació és competent per a gestionar tots els contractes, convenis i acords, en els aspectes administratius, legals, econòmics i tècnics, a què es referix l'apartat anterior.  
Com a desplegament d'este acord marc, es poden subscriure convenis singulars que poden establir finançament específic per a projectes o actuacions concretes.  
A fi que la Fundació puga dur a terme les funcions esmentades, el departament es compromet a:  
- Col·laborar per mitjà dels mitjans materials i personals que siguen necessaris per a donar suport i cobertura a la investigació, d'acord amb les directrius emanades del Pla Estratègic d'Investigació del Departament.  
- El departament posa a disposició de la Fundació les instal·lacions d'investigació perquè, amb la supervisió de la Fundació, s'hi puguen dur a terme els programes de desenvolupament científic (I+D) propis i els que resulten de convenis amb altres institucions.  
- La Fundació ha de fer bon ús dels locals, instal·lacions i la resta dels recursos posats a la seua disposició, per a estos fins exclusivament.  
En relació amb el personal:  
- La Fundació, per a dur a terme la investigació del departament, pot contractar personal o concedir beques de personal, d'acord amb la legislació vigent.  
- La conselleria, a través de l'Agència Valenciana de Salut, ha de reconeixer els servicis prestats a través de la Fundació, tant als investigadors contractats com als becaris, com es fa en l'actualitat.  
- En els casos en què siga necessari, la Fundació vetla perquè s'adopten les mesures de caució necessàries (assegurances) per al desplegament de les funcions per a les quals hagen sigut contractats.  
- La Fundació organitza i encomana les tasques d'investigació, en les instal·lacions cedides pel departament amb este fi, tant al personal adscrit al departament, com a investigadors d'altres institucions amb què hi haja convenis de col·laboració.  
En relació amb els béns adquirits (material inventariable):  
- El material inventariable que la Fundació adquirisca com a conseqüència dels fons que gestiona i administra no constituïx patrimoni últim de la Fundació. Pot estar adscrit transitòriament a la Fundació, però s'ha d'adscriure a l'hospital, després que accepte la donació i es comprometa al manteniment posterior.  
- Els mecanismes per a la cessió s'establixen per mitjà d'un acord específic entre la Fundació i l'Agència Valenciana de Salut, i han de respectar la legislació.  
Quarta. Vinculació laboral del personal que col·labore amb la Fundació  
El personal administratiu i tècnic del departament que preste suport ocasionalment a la Fundació, continua tenint relació contractual amb el departament. La Fundació no assumix cap responsabilitat en matèria contractual o laboral ni estatutària, ni administrativa, amb el personal mencionat abans.  
Cinquena. Col·laboració amb el Consell  
La Fundació col·labora amb el Consell, facilita l'accés a les dades relatives a l'execució d'este conveni, amb l'Àrea de Política Científica i Transferència de Tecnologia, i també en l'elaboració d'estadístiques, avaluació i seguiment del Pla Valencià d'Investigació Científica, Desenvolupament Tecnològic i Innovació (PVIDI), o l'equivalent, sense perjuí del compliment del que establix la Llei Orgànica de Protecció de Dades de Caràcter Personal.  
Sisena. Comissió de seguiment  
El seguiment d'este acord marc es fa a través de la Junta de Govern de la Fundació, en la que hi ha representació suficient de l'Hospital la Fe - Departament 7 i l'Agència Valenciana de Salut, i a la qual se li pot proposar l'aprovació de normes que despleguen l'aplicació d'este acord marc.  
Setena. Vigència  
Este acord marc, que es publica en el Diari Oficial de la Comunitat Valenciana, entrarà en vigor en el moment de la signatura, i l'efecte es retrotrau al 20 de febrer de 2007, a fi de donar cobertura a les actuacions des de la finalització de l'acord marc anterior, vigent fins el 19 de febrer de 2007.  
Este acord té una duració de quatre anys, i és renovable per un període igual mitjançant un acord exprés de les parts, fet abans de la finalització del període de vigència.  
No obstant l'anterior, es consideren causes de rescissió d'este conveni, a més de l'esgotament de la vigència:  
a) L'incompliment manifest de les obligacions assumides per part de qualsevol de les parts.  
b) L'acord mutu de les parts.  
c) La denúncia expressa i que explique els motius d'una de les parts davant de la comissió de seguiment, i la ratificació per part de la comissió amb una antelació de sis mesos almenys.  
d) La desaparició de les circumstàncies que l'originen.  
I, com a mostra d'acord amb tot això, després de llegir-lo, signen este acord marc de cooperació, en triple exemplar i només per a una cosa, al lloc i en la data indicats anteriorment.   
Agència Valenciana de Salut  
Rafael Blasco Castany  
Fundació per a la Investigació de l'Hospital  
Universitari la Fe de València  
José Vicente Castell Ripoll